Džamija Kuba
Džamija Kuba (arapski: مَسْجِد قُبَاء‎) jest džamija na periferiji Medine, u Saudijskoj Arabiji. U vrijeme gradnje, džamija se nalazila na oko 6 km od Medine u selu Kuba, prije nego što se Medina proširila i obuhvatila i ovo naselje. Ovisno o tome je li džamija ashaba u eritrejskom gradu Massavi starija ili ne, Džamija Kuba je možda prva džamija na svijetu koja datira iz perioda poslanika Muhammeda. Prema islamskoj tradicjii, kamen temeljac džamije postavio je Muhammed kada je sa ashabima tokom hidžre stigao iz Meke u Medinu a džamiju su dovršili ashabi. Muhammed je proveo 14 dana u ovoj džamiji moleći dok je čekao da Alija stigne u Medinu, nakon što je ostao u Meki da izvrši nekoliko zadataka koje mu je Poslanik povjerio. Također, u muslimanskoj tradiciji se vjeruje da je u ovoj džamiji obavljena prva džuma, koju je predvodio Muhammed. U ovu džamiju Muhammed je odlazio svake subote, jašući ili pješice, i klanjao dva rekata namaza. Savjetovao je drugima da učine isto, govoreći: Svako onaj ko se očisti (abdesti) u svojoj kući, zatim dođe u džamiju Kuba i u njoj klanja dva rekata, imat će nagradu umre.